กรุงไทยลดปันผล..?
ส่วนตัวนั้นไม่แน่ใจว่าเรื่องที่แบงก์กรุงไทย หรือ KTB ขอลดการจ่ายเงินปันผล จะเป็นจริงแค่ไหน
2 พ.ค. 2560

ลูบคมตลาดทุน : ธนะชัย ณ นคร
ส่วนตัวนั้นไม่แน่ใจว่าเรื่องที่แบงก์กรุงไทย หรือ KTB ขอลดการจ่ายเงินปันผล จะเป็นจริงแค่ไหน
แต่ที่แน่ๆ คือ ผู้บริหารของกรุงไทยมีแนวคิดนี้ออกมาสักระยะแล้ว
และอยู่ระหว่างการเจรจากับกระทรวงการคลัง
อย่าลืมว่า ประธานบอร์ดกรุงไทยก็คือ “สมชัย สัจจพงษ์”
คุณสมชัย ปัจจุบันมีตำแหน่งเป็นปลัดกระทรวงการคลัง
ในที่ประชุมผู้ถือหุ้นกรุงไทยเมื่อวันศุกร์ที่ผ่านมา มีการเสนอจากผู้ถือหุ้นรายย่อยว่า อยากให้แบงก์กรุงไทยเพิ่มการจ่ายเงินปันผลให้มากขึ้น
ปัจจุบัน กรุงไทยจ่ายปันผลอยู่ที่ระดับ 40% ของกำไรสุทธิ
นักลงทุนอาจมองว่าน้อยเกินไป
แต่คุณสมชัย บอกว่า เงินปันผลมีโอกาสจะปรับเพิ่มขึ้น
หรืออีกทางหนึ่ง คือ ปรับลดลงก็ได้
ทั้งหมดนี้ขึ้นอยู่กับสถานการณ์ของกรุงไทยในขณะนั้น
ส่วนตัวยังไม่ค่อยมั่นใจว่า คุณสมชัย เห็นด้วยกับแนวคิดการปรับลดการจ่ายเงินปันผลมากแค่ไหน
เพราะก่อนหน้านี้ และปัจจุบัน ทางคลังเองก็พยายามไล่บี้ขอให้ บจ.ที่คลังถือหุ้นอยู่ให้นำส่งเงินปันผลให้มากขึ้น
แม้ว่าคลังจะถือหุ้นในกรุงไทยไม่ได้มากมายอะไร
แต่ในอนาคตจะต้องมีการโอนหุ้นจากกองทุนฟื้นฟูฯ ที่ถือหุ้นใหญ่ในกรุงไทย มาอยู่กับคลัง
เมื่อถึงเวลานั้นก็อาจได้รับผลกระทบ
คนในกระทรวงการคลังให้ความเห็นว่า “ไม่น่าจะปรับลด”
จริงๆ แล้วเหตุผลของกรุงไทย ขอลดจ่ายเงินปันผลไม่ได้มาจากปัญหาผลประกอบการ
แต่อาจต้องมีการนำเงินเพื่อไปลงทุน และพัฒนาระบบ ซอฟต์แวร์ งานไอทีต่างๆ มากขึ้น
นัยสำคัญก็เพื่อให้แข่งขันกับธนาคารพาณิชย์แห่งอื่นๆ ได้
คุณผยง กรรมการผู้จัดการ กรุงไทย คนปัจจุบันนั้น อายุถือว่ายังไม่มาก
เขาเติบโตมาจากสายงานตลาดเงิน ตลาดทุน จึงทราบดีว่า การลงทุนเพิ่มเพื่อพัฒนาศักยภาพของธนาคารให้แข่งขันกับการเปลี่ยนแปลงของตลาดนั้น
สำคัญมากแค่ไหน
แต่อาจมีนักลงทุนรายย่อยกังวลว่า การขอลดปันผลมาจากปัญหาหนี้เสียของธนาคารหรือไม่
ซึ่งก็มีการให้คำตอบกลับไปว่า “ไม่ใช่”
กรุงไทยนั้น หลังประกาศผลประกอบการไตรมาส 1/60 ออกมา
อย่างที่เรารับทราบกันว่า แม้กำไรจะออกมาเพิ่มขึ้น
แต่หนี้เสียกลับวิ่งขึ้นตามไปด้วย
กระทั่งหวั่นกันว่า จะไปกระทบกับกำไรไตรมาส 2 และ 3 หากธนาคารยังไม่สามารถจัดการปัญหาหนี้เสียได้ และนำไปสู่การตั้งสำรองหนี้เพิ่ม
และนำไปสู่กับผลกระทบด้านกำไรสุทธิ
พอมีเรื่องขอลดจ่ายเงินปันผลเข้ามา ก็เลยนำเรื่องมาผนวกกันไป
กรุงไทยนั้น มีการประกาศจ่ายเงินปันผลงวดปี 2559 ที่  0.86 บาทต่อหุ้น คิดเป็นอัตราผลตอบแทนอยู่ที่  4.30% มากสุดในกลุ่มแบงก์ใหญ่ 4 แห่ง
มีกำหนดขึ้นเครื่อง XD วันที่ 8 พ.ค. และจ่ายเงินวันที่ 26 พ.ค.นี้
บทวิเคราะห์ของ บล.ฟินันเซีย ไซรัส ระบุถึงหุ้นกรุงไทยไว้ล่าสุดเมื่อ 27 เม.ย.
คาดกำไรสุทธิไตรมาส 3 อยู่ที่ 8.64 พันล้านบาท อยู่ในระดับทรงตัว
ส่วนกำไรทั้งปี 2560 อยู่ที่ 3.4 หมื่นล้านบาท เพิ่มขึ้น 5.6%
P/E หุ้นกรุงไทยตอนนี้อยู่เพียง 8.58 เท่า
และให้ราคาเหมาะสมไว้ 24 บาท